Parys-boere: Aanklagte teen nóg boere teruggetrekTien van die elf verdagtes tydens ‘n vorige verskyning in die hof. Foto: Landi Malan Phaladi Shuping, woordvoerder van die Nasionale Vervolgingsgesag (NVG), het aan Maroela Media bevestig dat alle aanklagte teen Fanie Oosthuizen (42), Wian van der Westhuizen (20), Muller van der Westhuizen (19) en Wicus van der Westhuizen (19) teruggetrek is. Volgens Shuping het die staat ook besluit om die saak teen Riaan Swart (18) van die sake teen die ander beskuldigdes te skei. Swart sal dus voortaan apart ingevolge die Kinderwet verhoor word aangesien hy minderjarig was toe die beweerde moorde plaasgevind het. Boeta van der Westhuizen (46), Cor Loggenberg (18), Loedie van der Westhuizen (18), Miela Janse van Vuuren (22), kapt. Henk Prinsloo (46) en Anton Loggenberg (49) staan tereg op ‘n aanklag van moord in verband met die dood van Samuel Tjixa en Simon Jubeba. Die staat het in April vanjaar ook ŉ klag van moord teen Johan Cilliers sr. en sy seun, Johan Cilliers jr., teruggetrek. In Junie is ŉ klag van intimidasie teen Boeta van der Westhuizen teruggetrek. Die staat voer aan die verdagtes was betrokke by die moord op Tjixa en Jubeba, wat op 6 Januarie deur boere in die gebied op ŉ plaas aangekeer en glo só erg aangerand is dat hulle later in die hospitaal aan hul beserings beswyk het. Boere in die gebied het beweer Tjixa en Jubeba was deel van ŉ aanval op Loedie van der Westhuizen, Boeta se pa, se plaas, maar die oorledenes se familie het dit ontken en gesê Tjixa en Jubeba is tydens ŉ loongeskil deur die boere doodgeslaan. Die ses verdagtes sal op 18 November weer in die hof verskyn. Swart se saak sal op 9 September in die Parys-landdroshof aangehoor word.